Il-futur tal-bajja ta' Ħondoq ir-Rummien mistenni li jkun deċiż nhar il-Ħamis li ġej mill-Bord tal-Awtorità tal-Ippjanar, f'kulminazzjoni ta' battalja li ilha għaddejja snin sħaħ bejn ir-residenti Qalin u l-għaqdiet ambjentali fuq naħa, u l-iżviluppaturi fuq in-naħa l-oħra. S'issa r-riħ jidher favur dawk li jopponu l-proġett, hekk kif il-ġimgħa li għaddiet ir-rapport tekniku tal-Awtorità tal-Ippjanar, magħruf bħala DPAR, irrakkomanda li l-applikazzjoni għal żvilupp tiġi rrifjutata. L-iżvilupp propost jinkludi lukanda, vilel u appartamenti, filwaqt li l-proposti oriġinali għal marina nbidlu fi swimming lagoon. L-għaqdiet ambjentali qalu li din il-bidla fil-proposta twassal għal proġett spekulattiv ta' real estate, hekk kif kienu l-iżviluppaturi nfushom li ammettew li d-domanda għal-lukandi ta' ħames stilel hija baxxa, u li mingħajr il-marina dan il-proġett ma jkunx wieħed vijabbli. It-tentattivi biex isir proġett ta' żvilupp fil-bajja Għawdxija ta' Ħondoq ir-Rummien ilu għaddej xejn inqas minn 14-il sena, hekk kif sab oppożizzjoni qawwija. Minkejja li dan l-iżvilupp kien propost minflok barriera li m'għadhiex tintuża, diversi entitajiet qablu li l-effetti fuq Ħondoq u l-madwar se jkunu sostanzjali. Fost dawk li pproponew rifjut kien hemm id-Direttorat għall-Protezzjoni Ambjentali, Natural Heritage Panels, Transport Malta, il-Kummissjoni Ambjentali tal-Knisja, l-għaqdiet ambjentali, kif ukoll il-maġġoranza assoluta tar-residenti Qalin. L-għaqdiet ambjentali kienu qalu li diversi lukandi ġew imwaqqgħa biex minflokhom jinbnew appartamenti, u dan jindika li m'hemmx bżonn iktar lukandi. Fl-istess waqt, l-aħħar ċensiment ikkonferma li f'Għawdex hemm eluf ta' appartamenti vojta, li allura jfisser li lanqas m'hemm bżonn ta' iktar appartamenti. Qalu wkoll li l-ispazju ta' parkeġġ propost fil-proġett mhuwiex biżżejjed għall-ammont ta' karozzi li jżuru Ħondoq fix-xhur tas-sajf.